Ihi di sin n yiḍrisen-agi, tmacahut n Ɛerba d tezlit n Slilwan, yella ubeddel deg udiwenni imi di tmacahut yettili s talɣa ibanen ama s usemres n usigez neɣ s usemres n yimyagen-nni i yettuɣalen ɣer kra n yiwudam am « yenna, tenna, nnan…». Tikwal, amsawal yeggar-d awadem-nni s timmad-is. Meɛna di tezlit n Slilwan, adiwenni ur yewwi ara udem usrid, imi d afham ara nefhem belli yella-d gar yiwudam, annect-agi yettuɣal ɣer unaẓur imi yessekcem iman-is di tira n uḍris, maḥsub iɛawed-it ɛla ḥsab n talɣa d tmeɣrut n usefru-ines. Diɣen nufad di tezlit anda i d-yuɣal udiwenni amzun d aneḍru, yella wanda diɣ i d-yuɣal d agzul meḥsub s talɣa wezzilen, imi iswi-ines ur yelli ara d adiwenni maca d tigawin i xedmen yiwudam.